વર્ષો પહેલાં ટીવી પર 8 પીએમ નામની વ્હિસ્કીની એડ આવતી. જેમાં બે દુશ્મન દેશ વચ્ચેની સરહદ પર ઊભેલા બે સૈન્ય અધિકારીઓ (અમર તલવાર અને મનોજ પાહવા) આઠ વાગે એટલે દારૂનો ગ્લાસ એકબીજાને પાસ કરે છે. આ જાહેરાત પરથી ડિરેક્ટર ફરાઝ હૈદરને આ ફિલ્મ ‘વૉર… છોડ ના યાર’નો આઇડિયા આવ્યો હોય તો કહેવાય નહીં. પરંતુ આપણે ત્યાં સટાયરિકલ કોમેડી આમ પણ ઓછી બને છે. એમાં પણ દેશભક્તિથી તરબોળ લજામણી જેવા સંવેદનશીલ વિષયને કટાક્ષની ધારથી હસી કાઢવો એ ખરેખર દાદ માગી લેતું કામ છે, જે ફરાઝ હૈદરે બખુબી બજાવ્યું છે.